
NEUROINTERVENCIÓT KÖVETŐ POST-THROMBECTOMIÁS SZÖVŐDMÉNYEK DIFFERENCIÁLDIAGNOSZTIKÁJA

Célkitűzés:
Az ischaemiás stroke endovasculáris terápiájának lehetséges szövődménye a vérzéses transzformáció. Ennek legsúlyosabb formája, a vérömleny kialakulása, a jelenleg rutinszerűen kontrollként alkalmazott CT-vel jól felismerhető. A kevésbé súlyos vérzésformák, mint a diffúz petechiális és mikroszkopikus vérzések azonban CT-n vagy nem detektálhatók, vagy a thrombectomia során alkalmazott jódos kontrasztanyag extravasatiojától nehezen elkülöníthetők.
Célunk a post-thrombectomiás vérzések e diszkrétebb formájának kimutatása MR-rel, és előfordulásának, valamint klinikai tényezőkkel való összefüggésének vizsgálata.
Adatok és módszerek:
Retrospektív vizsgálatunkba 75 post-thrombectomiás MR-en átesett beteget vontunk be a PTE KK OKK rendszeréből (2018.07.05-2019.05.23). Vérzést jelző hypointenzitást 33 esetben tapasztaltunk, melyek döntően diffúz petechiális vérzések voltak (n=27). A betegek általános klinikai paraméterei, vasculáris rizikófaktorai, stroke-ra vonatkozó paraméterei (ASPECT, NIHSS, TICI és NTR) az eMedSol-ból kerültek kigyűjtésre, hiányos adatok esetén a betegek kizárásra kerültek. A várt összefüggések feltárására Khí négyzet- és kétmintás T próbát, Mann-Whitney tesztet, valamint ROC analízist alkalmaztunk (MedCalc 19.7.2).
Eredmények:
Az összes vérzéstípust együttesen vizsgálva (P=0,034), valamint csak a petechiális vérzéseket figyelembe véve is (p=0,014) a kiindulási ischaemia kiterjedése szignifikánsan nagyobb a vérzést mutató csoportban (ASPECT medián=8), mint a vérzést nem mutató csoportban (ASPECT medián=9,5). Továbbá, a ROC görbe alapján az ASPECT ≤ 8 határérték 52%-os szenzitivitással és 76,7%-os specificitással képes megjósolni a petechiális vérzés megjelenését.
Következtetések:
A thrombectomia szövődményeként létrejövő vérzés, különösen a diffúz petechiális típus előrejelzésében eredményes tényező lehet az ASPECT ≤ 8 határérték, mely esetben a fokozott kockázat miatt, a megbízható kimutatás érdekében MR vizsgálat javasolható.

